বিঠলভাই প্যাটেল

**বিঠলভাই প্যাটেল** () (২৭ সেপ্টেম্বর ১৮৭৩ - ২২ অক্টোবর ১৯৩৩)  ছিলেন একজন ভারতীয় আইন প্রণেতা, রাজনৈতিক ব্যক্তিত্ব, স্বরাজ পার্টির সহ-প্রতিষ্ঠাতা এবং সর্দার বল্লভভাই প্যাটেলের অগ্রজ।

## জন্ম ও প্রারম্ভিক জীবন
বিঠলভাই প্যাটেল ১৮৭৩ খ্রিস্টাব্দের ২৭ সেপ্টেম্বর ব্রিটিশ ভারতের তৎকালীন বোম্বাই প্রেসিডেন্সির অধুনা গুজরাতের নাদিয়াদের এক কুর্মী পরিবারে জন্মগ্রহণ করেন। বিঠলভাই, ঝাভেরাভাই এবং লাডবাই প্যাটেলের পাঁচ সন্তানের তৃতীয় পুত্র এবং বল্লভভাইয়ের চেয়ে দু-বছরের বড় ছিলেন। তারা স্বামীনারায়ণ সম্প্রদায়ের নিষ্ঠাবান অনুসারী ছিলেন। বিঠলভাইয়ের প্রাথমিক শিক্ষা তাদের করমসাদ গ্রামে এবং পরে উচ্চ শিক্ষা নাদিয়াদে ও বোম্বাইতে।

কিছুদিন তিনি গোধরা এবং বোরসাদের আদালতে একজন উকিলের জুনিয়র হিসেবে কাজ করেন । নয় বছর বয়সে, তাঁর বিবাহ হয় পার্শ্ববর্তী গ্রামের এক মেয়ে দিওয়ালিবা'র সাথে। 

তার অনুজ, বল্লভভাই প্যাটেলও একাকী একই বিষয় তথা আইন নিয়ে পড়াশোনা করেন এবং আইনজ্ঞ হতে চান এবং উভয়েরই ইংল্যান্ডে পড়াশোনা করার স্বপ্ন ছিল। তবে বল্লভভাই যথেষ্ট টাকা সঞ্চয় করে পাসপোর্ট এবং ভ্রমণের ব্যবস্থা সম্পন্ন করেন, কিন্তু ডাকপিয়ন সবকিছুই বিঠলভাইয়ের কাছে পৌঁছে দেয়, কারণ ডাক তথ্যাদি সংক্ষেপে ভি জে প্যাটেল, আইনজীবীর উদ্দেশ্যে লেখা ছিল। বিঠলভাই প্রকৃতপক্ষে বল্লভভাইয়ের জন্য তৈরি নথিপত্রগুলিতে ভ্রমণ করার জন্য জোর দেন কেননা তিনি উল্লেখ করেন যে, বড় ভাই ছোট ভাইয়ের পথ অনুসরণ করলে বিষয়টি সামাজিকভাবে সমালোচিত হবে। ফলতঃ, নিজের কঠোর পরিশ্রমের উপর ভাগ্যের স্পষ্ট নিষ্ঠুরতা সত্ত্বেও, বল্লভভাই বিঠলভাইকে ইংল্যান্ডে যাওয়ার অনুমতি দেন এবং এমনকি তার থাকার খরচও দেন। পরে বিঠলভাইকে গোপনে ইংল্যান্ডে পাঠাতে হয়েছিল, কারণ তাদের সম্প্রদায়ে সমুদ্র পাড়ি দেওয়া নিষিদ্ধ ছিল। 
থাম্ব|বিঠলভাই একজন ব্যারিস্টার হিসেবে।
বিঠলভাই লন্ডনের মিডল টেম্পলে ভর্তি হন এবং ৩৬ মাসের কোর্স ৩০ মাসে সম্পন্ন করেন এবং প্রথম হন। ১৯১৩ খ্রিস্টাব্দে দেশে ফিরে বিঠলভাই বোম্বাই এবং আহমেদাবাদের আদালতে গুরুত্বপূর্ণ ব্যারিস্টার হন। ১৯১৫ খ্রিস্টাব্দে তার স্ত্রী মারা যান এবং তারপর বিঠলভাই আর বিবাহ করেন নি।

## রাজনৈতিক জীবন
যদিও বিঠলভাই প্যাটেল কখনও মহাত্মা গান্ধীর দর্শন এবং নেতৃত্বকে সত্যিকার অর্থে গ্রহণ করেননি , তবুও তিনি ভারতীয় জাতীয় কংগ্রেস এবং স্বাধীনতা সংগ্রামে যোগ দেন। তাঁর প্রতি আঞ্চলিক সমর্থন তেমন না থাকলেও, তিনি একজন প্রভাবশালী নেতা হন বাগ্মীতার গুণে। তাছাড়াও, তিনি তার রচিত ও প্রকাশিত নিবন্ধ স্বাধীনতা সংগ্রামকে জোরদার করেছিল। চৌরি চৌরার ঘটনার পর ১৯২২ খ্রিস্টাব্দে মহাত্মা গান্ধী যখন সংগ্রাম প্রত্যাহার করেন, তখন বিঠলভাই প্যাটেল কংগ্রেস ত্যাগ করে দেশবন্ধু চিত্তরঞ্জন দাশ এবং মতিলাল নেহরুর সাথে মিলিত হয়ে স্বরাজ দল গঠন করেন। যা কাউন্সিলে প্রবেশের পর সরকারকে নাশকতা করে রাজকে ব্যর্থ করার চেষ্টা করবে। স্বরাজ পার্টি কেন্দ্রীয় আইনসভা এবং বেশিরভাগ প্রাদেশিক আইনসভায় বৃহত্তম একক দল হয়ে ওঠে। বিঠলভাই প্যাটেল নিজেই ভারতের কেন্দ্রীয় আইনসভার সভাপতি (স্পিকারের সমতুল্য) নির্বাচিত হয়েছিলেন এবং আজও বিদ্যমান অনেক আইন প্রণয়ন প্রক্রিয়া স্থাপনে সহায়তা করেছিলেন। প্যাটেল এবং অন্যান্যরা ছিলেন গুরুত্বপূর্ণ কণ্ঠস্বর যারা অসহযোগ আন্দোলনের বাতিলের কারণে জাতি যখন ক্ষুব্ধ ছিল তখন গান্ধীর নেতৃত্বের বিরুদ্ধে বিদ্রোহ করেছিলেন।

বিঠলভাই তাঁর বাগ্মীতা ও রসবোধের দক্ষতা এবং ব্রিটিশ রাজকর্মচারীদের অবজ্ঞা করার জন্য জনপ্রিয় ও সম্মানিত হয়ে ওঠেন, এবং অনেক বুদ্ধিমত্তার জোরে জয়লাভ করেন। ১৯১৪ খ্রিস্টাব্দে, বিঠলভাই বোম্বাই প্রাদেশিক আইন পরিষদের দুটি বিল, "বোম্বাই জেলা পৌর আইন সংশোধনী বিল" এবং ১৯১৪ খ্রিস্টাব্দে "নগর পরিকল্পনা বিল" -এ গুরুত্বপূর্ণ ভূমিকা পালন করেন।  তাঁর সবচেয়ে সুপরিচিত প্রস্তাব, যার জন্য তিনি প্রশংসা পেয়েছিলেন, তা হল ১৯১৭ খ্রিস্টাব্দে বোম্বে শহরের বাইরে বোম্বে প্রেসিডেন্সির পৌর জেলাগুলিতে প্রাথমিক শিক্ষা সম্প্রসারণের জন্য। দীর্ঘ লড়াইয়ের পর, বেশ কয়েকটি সংশোধনী ও পরিবর্তনের মাধ্যমে বিলটি পাস হয়। আইন পরিষদে থাকাকালীন, তিনি চিকিৎসা অনুশীলন সম্পর্কিত বেশ কয়েকটি বিল এবং সংশোধনী পাস করেন এবং তার পক্ষে লড়াই করেন। ১৯১২ খ্রিস্টাব্দে বোম্বে চিকিৎসা আইনের একটি সংশোধনীতে, তিনি অসদাচরণের জন্য ডাক্তারদের শাস্তিমূলক ব্যবস্থার জন্য নিবন্ধন করার চেষ্টা করেন। তবে এই সংশোধনীতে আয়ুর্বেদিক চিকিৎসকদের অন্তর্ভুক্ত করা হয়নি।  ১৯২৪ খ্রিস্টাব্দে তিনি কেন্দ্রীয় আইনসভায় নির্বাচিত হন , যা সেসময়ে সীমিত আইনসভা ক্ষমতাসম্পন্ন নির্বাচিত ও নিযুক্ত ভারতীয় ও ব্রিটিশ প্রতিনিধিদের একটি কক্ষ ছিল। ১৯২৫ খ্রিস্টাব্দে তিনি অ্যাসেম্বলির অধ্যক্ষ (স্পিকার) হন, স্যার ফ্রেডেরিক হোয়েটের অবসর গ্রহণের পর কেন্দ্রীয় আইনসভার প্রথম ভারতীয় সভাপতি হিসেবে বিঠলভাই প্যাটেল নির্বাচিত হন। 

পরিষদের সভাপতি হিসেবে, বিঠলভাই প্যাটেল পরিষদের কার্যপ্রণালী এবং কার্যপদ্ধতি নির্ধারণ করেন। ১৯২৮ খ্রিস্টাব্দে, তিনি ভারত সরকারের প্রশাসন থেকে স্বাধীনভাবে পরিষদের জন্য একটি পৃথক কার্যালয় তৈরি করেন। তিনি স্থিতাবস্থার পক্ষে ভোটদান ছাড়া বিতর্কে সভাপতির নিরপেক্ষতার রীতিনীতি প্রতিষ্ঠা করেন। 

## শেষের দিনগুলি
থাম্ব|১৯৭৩ খ্রিস্টাব্দে ভারতীয় ডাকটিকিটে বিঠলভাই প্যাটেল
জীবনের শেষের দিকে, বিঠলভাই মার্কিন যুক্তরাষ্ট্র এবং ইউরোপ ভ্রমণে যান। নিউ ইয়র্ক, বোস্টন, ডেট্রয়েট, শিকাগো এবং সান ফ্রান্সিসকোর মতো শহরের মেয়ররা তাকে আনুষ্ঠানিকভাবে স্বাগত জানান। পেনসিলভানিয়া এবং মেরিল্যান্ডের গভর্নরেরাও তাকে আনুষ্ঠানিকভাবে স্বাগত জানান। তিনি ক্যালিফোর্নিয়ার আইনসভার উভয় কক্ষে আধ ঘন্টার ভাষণ দেন। 

বিঠলভাই যখন লন্ডনে ছিলেন, তখন ব্রিটিশ সাম্রাজ্য এবং আয়ারল্যান্ডের মধ্যে সম্পর্কের অবনতি হতে শুরু করে। ইমন ডি ভ্যালেরা ক্ষমতায় আসার পর এবং জমির বার্ষিক দেয় প্রদানে অস্বীকৃতি জানান। ব্রিটিশ মন্ত্রিসভা আয়ারল্যান্ডকে ব্রিটিশদের হাত থেকে রক্ষা করার উপায় বের করতে আগ্রহী ছিল। ডি ভ্যালেরা চেয়েছিলেন আইরিশ প্রশ্নের বিরোধে বিঠলভাই ব্রিটিশ সাম্রাজ্য এবং আয়ারল্যান্ডের মধ্যে একজন মধ্যস্থতাকারী হিসেবে কাজ করুন।  

ইউরোপে ভ্রমণের সময় প্যাটেলের স্বাস্থ্যের অবনতি ঘটে। তার শেষ রাজনৈতিক পদক্ষেপ হিসেবে, প্যাটেল সুভাষচন্দ্র বসুর লেখা একটি বিবৃতিতে স্বাক্ষর করেন যেখানে অসহযোগের একটি জঙ্গি রূপ এবং "কংগ্রেসের উগ্র পুনর্গঠন" করার আহ্বান জানানো হয়েছিল। তিনি আরও বলেন যে কংগ্রেসের নেতৃত্বে পরিবর্তন প্রয়োজন কারণ মহাত্মা গান্ধী তাঁর "জীবনব্যাপী নীতির" বিপরীতে পরিবর্তন আনবেন বলে আশা করা "অন্যায়" হবে।  

মৃত্যুশয্যায় তিনি এক উইল রেখে যান, যাতে তিনি তার সঞ্চয়ের তিন-চতুর্থাংশ অর্থ সুভাষচন্দ্র বসুকে ভারতের স্বাধীনতার জন্য, বিশ্বের অন্যান্য দেশে ভারতের স্বার্থ প্রচারের জন্য ব্যবহার করতে পারেন। যখন বল্লভভাই প্যাটেল এই উইল সম্পর্কিত একটি চিঠির কপি দেখেন যে, তার ভাই বিঠলভাই তার সম্পত্তির বেশিরভাগ অংশ সুভাষের জন্য রেখে গেছেন, তখন তিনি একাধিক প্রশ্ন করেন- কেন চিটিটি একজন চিকিৎসক দ্বারা সত্যায়িত করা হয়নি? মূল বা আসল কাগজটি কি সংরক্ষণ করা হয়েছিল? কেন সেই চিঠির সাক্ষীরা সকলেই বাংলার ছিলেন এবং জেনেভার যেখানে বিঠলভাই মারা যান সেখানে উপস্থিত কংগ্রেসের আরও অনেক প্রবীণ স্বাধীনতা কর্মী, সমর্থকদের কেউই কি ছিলেন না? বল্লভভাই প্যাটেল সম্ভবত উইলের নথিতে বিঠলভাইয়ের স্বাক্ষরের সত্যতা নিয়ে সন্দেহ করেন। শেষে মামলাটি আদালতে যায় এবং এক বছরেরও বেশি সময় ধরে চলা আইনি লড়াইয়ের পর, আদালত রায়ে বিঠলভাইয়ের সম্পত্তি কেবল তার আইনি উত্তরাধিকারী, অর্থাৎ তার পরিবারই উত্তরাধিকার সূত্রে পেতে পারে। বল্লভভাই প্যাটেল তৎক্ষণাৎ অর্থ ও সম্পত্তি *বিঠলভাই মেমোরিয়াল ট্রাস্ট*-এ হস্তান্তর করেন। 

বিঠলভাই ১৯৩৩ খ্রিস্টাব্দের ২২ অক্টোবর সুইজারল্যান্ডের জেনেভায় পরলোক গমন করেনতাঁর মরদেহ জেনেভা হতে সজ্জিত করে এসএস নারকুন্ডা জাহাজে বোম্বাই আনার পর ১০ নভেম্বর ৩ লক্ষেরও বেশি মানুষের উপস্থিতিতে বোম্বাইতেই শেষকৃত্য সম্পন্ন করা হয়। 

## উত্তরাধিকার
ভারতে কেন্দ্রীয় আইনসভার প্রথম নির্বাচিত ভারতীয় সভাপতি হিসেবে স্বাধীনতা সংগ্রামী বিঠলভাই প্যাটেলের দায়িত্ব গ্রহণের ১০০তম বার্ষিকী উপলক্ষে দিল্লি বিধানসভায় ২০২৫ খ্রিস্টাব্দের ২৪ ও ২৫ আগস্ট, ২ দিনের সর্বভারতীয় অধ্যক্ষ সম্মেলনের আয়োজন করা হয়। এই সম্মেলনে দেশের বিভিন্ন রাজ্য ও কেন্দ্রশাসিত অঞ্চলের অধ্যক্ষ এবং উপাধ্যক্ষরা যোগ দেন। ২৪ আগস্ট ভারতের স্বরাষ্ট্র ও সমবায় মন্ত্রী অমিত শাহ সম্মেলনের উদ্বোধন করেন। সম্মেলনে বিঠলভাই প্যাটেলের উপর একটি প্রদর্শনীরও আয়োজন করা হয়।

## তথ্যসূত্র

## উদ্ধৃত সূত্র

* 

বিষয়শ্রেণী:ভারতীয় হিন্দু
বিষয়শ্রেণী:ভারতের কেন্দ্রীয় আইনসভার সদস্য
বিষয়শ্রেণী:গুজরাতের ব্যক্তি
বিষয়শ্রেণী:১৯৩৩-এ মৃত্যু
বিষয়শ্রেণী:১৮৭৩-এ জন্ম